**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL MOKESČIO UGDYMO SĄLYGOMS UŽTIKRINTI NEVALSTYBINĖSE BENDROJO UGDYMO MOKYKLOSE BESIMOKANTIEMS MOKINIAMS, ATVYKUSIEMS Į LIETUVOS RESPUBLIKĄ IŠ UKRAINOS DĖL RUSIJOS FEDERACIJOS KARINIŲ VEIKSMŲ, KOMPENSAVIMO TVARKOS APRAŠO PATVIRTINIMO“**

1. m. lapkričio 30 d.
2. **Projekto rengimą paskatinusios priežastys.**

Sprendimo projektas parengtas, atsižvelgiant į tai, kad dėl Rusijos Federacijos karinių veiksmų Ukrainoje Lietuvos migracijos informacinėje sistemoje MIGRIS registruotų karo pabėgėlių iš Ukrainos skaičius Klaipėdoje – 6 tūkst., kurių trečdalį sudaro nepilnamečiai, kuriems siekiama suteikti ugdymo paslaugas ir į tai, kad 2022 m. lapkričio 21 d. Švietimo, mokslo ir sporto ministro įsakymu Nr. V-1823 „Dėl švietimo, mokslo ir sporto ministro 2022 m. lapkričio 11 d. įsakymo Nr. V-1767 „Dėl sutikimo viešajai įstaigai Tarptautinei Ukrainos mokyklai vykdyti Ukrainos švietimo programą išdavimo“ pakeitimo“ viešajai įstaigai Tarptautinei Ukrainos mokyklai (toliau – TUM) (kodas 306121848), esančioje Alyvų g. 10, Klaipėdoje, leista vykdyti Ukrainos švietimo programą, siekiant, kad kuo daugiau iš Ukrainos atvykusių mokinių (toliau – mokiniai) galėtų mokytis pagal oficialią Ukrainos švietimo programą.

**Parengto projekto tikslas ir uždaviniai.**

Sprendimo projekto tikslas – patvirtinti mokesčio ugdymo sąlygoms užtikrinti nevalstybinėse bendrojo ugdymo mokyklose besimokantiems mokiniams, atvykusiems į Lietuvos Respubliką iš Ukrainos dėl Rusijos Federacijos karinių veiksmų, kompensavimo tvarkos aprašą (toliau – Aprašas).

Vadovaujantis Lietuvos Respublikos Švietimo įstatymo 67 straipsnio 1 punktu Nevalstybinėms švietimo įstaigoms skiriamos mokymo lėšos iš Valstybės biudžeto. 2022 metais minėta speciali tikslinė dotacija ugdymo reikmėms finansuoti TUM sudarė 108,3 tūkst. eurų (už laikotarpį: nuo 2022 m. lapkričio 21 d. iki gruodžio 31 d.). Šių lėšų naudojimą reglamentuoja Lietuvos Respublikos Vyriausybės 2018 m. liepos 11 d. nutarimu Nr.679 patvirtintas „Mokymo lėšų apskaičiavimo, paskirstymo ir panaudojimo tvarkos aprašas“. Išlaidoms, kurių negalima apmokėti iš skiriamos valstybės dotacijos, padengti, viešosios įstaigos renka nustatytus tėvų (globėjų) mokesčius. Didelė dalis gyventojų neturi galimybių mokėti šiose įstaigose nustatytų mokesčių, todėl viena iš galimybių padėti, kad kuo daugiau iš Ukrainos atvykusių mokinių galėtų mokytis pagal oficialią Ukrainos švietimo programą, yra savivaldybės biudžeto lėšų skyrimas nevalstybinę ugdymo įstaigą lankančiam mokiniui.

1. **Kaip šiuo metu yra teisiškai reglamentuojami projekte aptarti klausimai.**

Šiuo metu projekte aptariami klausimai nereglamentuojami

**4. Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus Aprašą, bus sudarytos palankesnės galimybės iš Ukrainos atvykusiems mokiniams ugdytis pagal jų šalies švietimo programą.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Po sprendimo projekto priėmimo Planavimo ir analizės skyrius parengs Lėšų naudojimo sutartį su TUM.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Patvirtinus 1 mokiniui 16 eurų kompensavimo dydį/1 mėnesiui, 2023 metams iš savivaldybės biudžeto papildomai reikės 96,0 tūkst. eurų (skaičiuojant, kad TUM lankys apie 500 mokinių). Paskaičiavimai atlikti atsižvelgiant į Klaipėdos miesto savivaldybės bendrojo ugdymo mokyklos vienam mokiniui mėnesiui tenkančias išlaidas prekėms ir paslaugoms: spaudiniams, komandiruotėms, kvalifikacijos kėlimui taip pat išlaidoms mokyklos pastato išlaikymui: pastatų apsaugai, lietaus nuotekoms, elektros, šilumos bei vandens sąnaudoms, sistemų eksploatacijai, langų valymui, paprastajam remontui, ilgalaikio turto nusidėvėjimui ir kt. (lentelė pridedama).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Rengiant sprendimo projektą konsultuotasi su TUM direktoriumi, klausimas buvo svarstomas Klaipėdos miesto savivaldybės administracijos posėdžiuose (2022 m. spalio 26 d. protokolas Nr. DD2-4; 2022 m. lapkričio 22 d. protokolas Nr.DD2-6).

**9. Sprendimo projekto autorius ar autorių grupė, sprendimo projekto iniciatoriai.**

Šio sprendimo projekto rengimą inicijavo Kultūros, švietimo ir sporto komitetas ir Klaipėdos miesto savivaldybės administracijos direktorius.

**10. Kiti reikalingi pagrindimai.**

Nėra.

**PRIDEDAMA.**

1. Teisės aktų, nurodytų sprendimo projekto įžangoje, išrašai, 5 lapai;
2. 2022 m. lapkričio 21 d. Švietimo, mokslo ir sporto ministro įsakymas Nr. V-1823 „Dėl švietimo, mokslo ir sporto ministro 2022 m. lapkričio 11 d. įsakymo Nr. V-1767 „Dėl sutikimo viešajai įstaigai Tarptautinei Ukrainos mokyklai vykdyti Ukrainos švietimo programą išdavimo“ pakeitimo“, 1 lapas;
3. VšĮ Tarptautinės Ukrainos mokyklos Klaipėdos padalinio nuostatai, 2 lapai;
4. VšĮ Tarptautinės Ukrainos mokyklos sprendimas „Dėl fakultatyvų įkainių nustatymo“, 1 lapas;
5. Rengimo medžiaga „2021 metų bendrojo ugdymo mokyklų vieno vaiko išlaikymo išlaidos (pastatams, prekėms ir paslaugoms) iš savivaldybės biudžeto lėšų“, 1 lapas.

Planavimo ir analizės skyriaus vedėja Jolanta Ceplienė